UREDBA KOMISIJE (ES) št. 1027/2009

z dne 29. oktobra 2009

o odobritvi manjših sprememb specifikacije za ime, registrirano v Registru zaščitenih označb porekla in zaščitenih geografskih označb (Morbier (ZOP))

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 510/2006 z dne 20. marca 2006 o zaščiti geografskih označb in označb porekla za kmetijske proizvode in živila (1), in zlasti drugega stavka člena 9(2),

ob upoštevanju naslednjega:

V skladu s prvim pododstavkom člena 9(1) in členom 17(2) Uredbe (ES) št. 510/2006 je Komisija pregledala zahtevek Francije za odobritev spremembe v specifikaciji zaščitene označbe porekla „Morbier“, registrirani z Uredbo Komisije (ES) št. 2400/96 (2) in spremenjeni z Uredbo (ES) št. 1241/2002 (3) .

Namen zahtevka je spremeniti specifikacijo z natančno določitvijo pogojev uporabe obdelovalnih postopkov in aditivov pri mleku in med proizvodnjo sira „Morbier“. Te prakse zagotavljajo ohranjanje bistvenih lastnosti označbe.

Komisija je zadevno spremembo preučila in sklenila, da je upravičena. Ker gre v smislu člena 9 Uredbe (ES) št. 510/2006 za manjšo spremembo, jo lahko Komisija odobri brez uporabe postopka iz členov 5, 6 in 7 navedene uredbe –

SPREJELA NASLEDNJO UREDBO:

Člen 1

Specifikacija zaščitene označbe porekla „Morbier“ se spremeni v skladu s Prilogo I k tej uredbi.

Člen 2

Prečiščeni povzetek z navedbo glavnih elementov specifikacije je v Prilogi II k tej uredbi.

Člen 3

Ta uredba začne veljati dvajseti dan po objavi v Uradnem listu Evropske unije.

(1) UL L 93, 31.3.2006, str. 12.

(2) UL L 181, 11.7.2002, str. 4.

(3) UL L 327, 18.12.1996, str. 11.

PRILOGA II

POVZETEK

Uredba Sveta (ES) št. 510/2006 o zaščiti geografskih označb in označb porekla za kmetijske proizvode in živila

„MORBIER“

ES št.: FR-PDO-0105-0179/29.3.2006

ZOP (X) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Institut national de l’origine et de la qualité Naslov: 51 rue d’Anjou, 75008 Paris, FRANCE Tel. +33 153898000 Faks +33 153898060 E-naslov: info@inao.gouv.fr

2. Vlagatelj:

Naziv: Syndicat interprofessionnel de défense du Morbier Naslov: Valparc, Espace Valentin, 25048 Besançon Cedex, FRANCE Tel. +33 381532230 Faks +33 381535931 E-naslov: syndicatdumorbier@wanadoo.fr Sestava: proizvajalci/predelovalci (X) drugo ( )

3. Vrsta proizvoda:

Skupina 1.3: Siri

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Naziv:

„Morbier“

4.2 Opis:

Morbier je sir iz surovega kravjega mleka, katerega testo je stiskano in ni kuhano, v obliki sploščenega valja, z ravnima osnovnima ploskvama in rahlo izbočenim obodom. Njegova skorja je naravna, gladka in homogena, med svetlo sivo in oranžno-bež barvo. Njegovo testo je med slonokoščeno in bledo rumeno barvo ter ima včasih komaj opazno odprtino. Testo je prožno, oljnato in topljivo, nežne teksture in blagega okusa po smetani. Njegova glavna lastnost je črna vodoravna proga po sredini. Njegova teža znaša med 5 in 8 kg, premer med 30 in 40 cm in višina med 5 in 8 cm. Vsebuje vsaj 45 % maščob (maščoba/suha snov) in vsaj 67 % vlage v brezmastnem siru.

4.3 Geografsko območje:

Proizvodnja mleka, pridelava in zorenje sirov se izvajajo v geografskem območju, ki obsega vse občine departmajev Doubs in Jura (razen tistih v kantonu Chemin), kakor tudi 16 občin departmaja Ain (občine Apremont, Bellegarde-sur-Valserine v tistem delu, ki ustreza nekdanji občini Coupy, Belleydoux, Champfromier, Charix, Chézery-Forens, Confort, Echallon, Giron, Lancrans, Leaz, Lelex, Mijoux, Plagne, Montanges in Saint-Germain-de-Joux) ter 13 občin departmaja Saône in Loire (občine Beaurepaire-en-Bresse, Beauvernois, Bellevesvre, Champagnat, Cuiseaux, Flacey-en-Bresse, Fretterans, Joudes, Mouthier-en-Bresse, Sagy, Saillenard, Savigny-en-Revermont in Torpes).

4.4 Dokazilo o poreklu:

Prehranska osnova mlečnih čred mora izvirati iz naravnih travnikov omejenega območja. Le mleko, ki izpolnjuje te pogoje, se lahko uporabi v obratih za predelavo. Vsak proizvajalec mleka ter vsak obrat, v katerem poteka predelovanje ali zorenje, izpolni „izjavo o usposobljenosti“, ki jo registrirajo službe organizacije INAO. Vsak nosilec dejavnosti mora na zahtevo organizacije INAO predložiti sezname proizvajalcev v proizvodnem sektorju, s katerimi je povezan, in vse dokumente, potrebne za nadzor porekla, kakovosti ter razmer, v katerih poteka proizvodnja mleka in sirov. Identifikacija sira se zagotavlja s kazeinsko nalepko rumene barve. Med proizvodnjo se nalepi na obod vsakega hlebca sira. Označena sta dan in mesec proizvodnje. Identifikacija obrata za zorenje je jasno zapisana na etiketah hlebcev (naziv proizvajalca ali podjetja ter naslov). Vsako podjetje mora vsak mesec za vsak obrat pravilno izpolniti in vrniti obrazec s statističnimi podatki, ki se nanašajo na proizvodnjo in prodajo sira z zaščiteno označbo porekla „Morbier“, kakor zahteva „Syndicat Interprofessionnel de Défense du Morbier“.

Pri nadzoru značilnosti proizvoda z zaščiteno označbo porekla se izvaja analitični in organoleptični preskus, katerega namen je zagotoviti kakovost in tipične značilnosti preskušanih proizvodov.

4.5 Metoda pridobivanja:

Proizvodnja mleka, njegova predelava v sir in zorenje morajo potekati znotraj geografskega območja.

Mleko, ki se uporablja za proizvodnjo sira Morbier, mora biti pridobljeno izključno z molžo krav pasme montbeliard ali francoske lisaste pasme. Reja črede poteka po lokalnih običajih. Vsaka kmetija mora imeti na voljo vsaj hektar dejansko izkoriščene travne površine na kravo molznico. Osnovno prehrano krav molznic mora sestavljati krma, pridelana na travnikih znotraj opredeljenega geografskega območja. Skozi vse leto so za krmljenje krav molznic izvzeti kateri koli silirani proizvodi ali druga fermentirana živila, med katerimi je tudi krma s travnikov, shranjena v obliki povitih bal. Morbier je proizveden izključno iz mleka, ki je uporabljeno v surovem stanju. Razen delnega posnetja smetane, dodajanja sirila, mlečnih fermentov ali soli (natrijev klorid) je vsako odvzemanja ali dodajanja mleku prepovedano. Mleko je koagulirano po tem, ko je bilo segreto na temperaturo največ 40 °C. Sirnina je razrezana na zrna s stranico približno en centimeter. Voda se lahko dodaja za spiranje sirnine. Po pretočitvi se sirnina rahlo stiska in iz nje izdela hlebce. Vsak hlebec se razdeli na dva. Črna vodoravna proga po sredini se naredi izključno z vtiranjem rastlinskega oglja (carbo medicinalis vegetalis) po eni od ravnin polhlebca pred stiskanjem. Zorenje sira traja vsaj 45 dni od dneva proizvodnje na temperaturi med 7 in 15 °C. Skorja nastane izključno z oplakovanjem s soljeno vodo, možni so tudi dodatki mlečnih fermentov. Uporaba katerega koli barvila je prepovedana.

4.6 Povezava:

Sir z imenom „Morbier“ je dobil svoje ime po občini Morbier, ki se nahaja v depatmaju Jura v Franche-Comté, kakšnih 15 km od francosko-švicarske meje. Pričevanja o njegovi proizvodnji obstajajo že od 18. stoletja dalje; takrat je bila ta krajevno zelo omejena, zlasti na departma Jura. Prvotno kmetijska proizvodnja sira Morbier se je nato preselila k „sadjarjem“ (pridruženim sirarjem) jurskega pogorja. Odlok iz leta 1942 je določal, da se „Morbier“ proizvaja v departmajih Jura in Doubs.

Morbier je sir, ki nastaja na travnikih z nadmorsko višino pogorja Jura, kjer naravna cvetna raznolikost travin omogoča pridelavo mleka in sira z močno izraženimi značilnostmi. Pogoji proizvodnje so opredeljeni na način, ki ohranja lokalne posebnosti in omogoča njihovo izrazitev v proizvodu.

4.7 Nadzorni organ:

Naziv: Institut national de l’origine et de la qualité (INAO) Naslov: 51 rue d’Anjou, 75008 Paris, FRANCE Tel. +33 153898000 Faks +33 153898060 E-naslov: info@inao.gouv.fr

Francoski nacionalni inštitut za označbe porekla (L’Institut national des appellations d’origine, INAO) je javna upravna ustanova s statusom civilnopravne osebe, ki deluje pod pokroviteljstvom francoskega ministrstva za kmetijstvo.

INAO skrbi za nadzor pogojev, pod katerimi poteka proizvodnja proizvodov z zaščiteno označbo porekla.

Naziv: Direction générale de la concurrence, de la consommation et de la répression des fraudes (DGCCRF) Naslov: 59 boulevard Vincent Auriol, 75703 Paris Cedex 13, FRANCE Tel. +33 144871717 Faks +33 144973037

DGCCRF je služba francoskega ministrstva za gospodarstvo, finance in industrijo.

4.8 Označevanje:

Na etiketi mora biti zapisan naziv zaščitene označbe porekla „Morbier“ v velikosti črk, ki so vsaj enake velikosti največjih črk, zapisanih na njej, in vsebovati navedbo „zaščitena označba porekla“. Naziv in naslov proizvajalca sta na etiketah sira obvezna.